Peste o jumătate dintre candidaţii examinaţi anul trecut în Alba la proba teoretică pentru obţinerea permisului de conducere auto au fost respinşi, o promovare mult mai bună, de aproape 75%, fiind obţinută la proba practică, informează Prefectura.
Potrivit datelor prezentate în Raportul de evaluare a rezultatelor activităţii Instituţiei Prefectului Alba în 2023, transmis, vineri, AGERPRES, din cei 12.077 de candidaţi examinaţi la proba teoretică, 6.442 au fost respinşi şi 5.635 admişi, rezultând o promovare de 46,67%.
În ceea ce îi priveşte pe cei 7.354 de candidaţi care au susţinut proba practică, au fost admişi 5.462 şi respinşi 1.892, promovând astfel 74,27%.
În anul anterior, au fost 7.990 de candidaţi, din care au obţinut permisul auto 5.629.
În perioada analizată, ianuarie-decembrie 2023, s-au primit la Direcţia Regim Permise de Conducere şi Înmatriculare a Vehiculelor Alba 1.175 de dosare pentru preschimbarea permiselor de conducere străine cu similare româneşti.
"Cu ocazia activităţilor desfăşurate conform programului de lucru cu publicul au fost emise un număr de 28.364 certificate de înmatriculare, reprezentând operaţiuni de înmatriculare şi duplicate ale certificatelor de înmatriculare. În această perioadă s-au efectuat un număr de 5.417 operaţiuni de radiere. Pe linia autorizării provizorii s-a eliberat un număr de 9.122 autorizaţii", se mai arată în raport.